लेकिन फ़िल्म की रिलीज़ के बाद अगर सबसे ज़्यादा किसी के अभिनय की तारीफ़ हुई तो वो थे फ़िल्म में रऊफ़ लाला का किरदार निभाने वाले ऋषि कपूर.ऋषि कपूर ने फ़िल्म में लड़कियों का सौदा करने वाले एक दलाल की भूमिका निभाई है. जनता को ऋषि कपूर का नकारात्मक किरदार इतना पसंद आया कि चर्चा ऋतिक रोशन और संजय दत्त से ऋषि कपूर पर फ़ोकस हो गई. और अब ऋषि कपूर इस किरदार को मिली वाहवाही से बेहद उत्साहित हैं.जानकार तो कहते हैं कि फ़िल्म अग्निपथ, ऋषि कपूर की बॉलीवुड में दूसरी पारी का आगाज़ है.अब वो साजिद ख़ान की आने वाली फ़िल्म हाउसफ़ुल में कॉमेडी करते नज़र आएंगे.अचानक नकारात्मक भूमिका से हास्य भूमिका में ये बदलाव कैसा रहा, तो ऋषि कपूर कहते हैं कि वो अपनी इस दूसरी पारी में हर तरीके के किरदार निभाना चाहते हैं. उनके मुताबिक़, "हम तो अभिनेता है. हमें जो भी किरदार है मिलता है हमारी कोशिश होती हैं कि हम उसे अच्छे से पूरा कर सकें. चाहे वो नकारात्मक किरदार हो या फिर कॉमडी, मैंने दोनों किरदारों का पूरा लुत्फ़ उठाया है."ऋषि कपूर ने ये मानने से भी साफ़ इनकार कर दिया कि वो अग्निपथ में संजय दत्त और ऋतिक पर भारी पड़े. ऋषि कहते हैं, "हम सब एक ही थाली के चट्टे-बट्टे हैं. हम सबने मिलकर फ़िल्म की है और इसकी कामयाबी में निर्देशक को श्रेय जाता है."ऋषि कपूर के साथ ही 'हाउसफ़ुल' में उनके बड़े भाई रणधीर कपूर भी अभिनय कर रहे हैं. वो भी ऋषि की अभिनय क्षमता के कायल हैं. रणधीर कपूर के मुताबिक़ फ़िल्म अच्छी हो या बुरी लेकिन ऋषि का अभिनय सभी में जानदार रहा है.हाउसफ़ुल के अलावा ऋषि कपूर धर्मा प्रोडक्शन की फ़िल्म 'स्टूडेंट ऑफ़ द ईयर' में भी काम कर रहे हैं. जिसमें वो एक कॉलेज के प्रिसिंपल की भूमिका में नज़र आएंगे.